C 224/28
ET
Euroopa Liidu Teataja
8.6.2022
Kolmapäev, 24. november 2021
4. märgib, et tehnoloogiate, sealhulgas kujunemisjärgus digirakenduste, taastuvelektri tootmise ning elektrisõidukite ja kergete transpordivahendite akude arendamine ja tulevane ulatuslik kasutuselevõtt suurendab nõudlust teatavate kriitilise tähtsusega ja muude toorainete järele; nõuab, et võetaks arvesse asjaolu, et riikide kliima- ja digiambitsioonid suurendavad konkurentsi ülemaailmsetel turgudel ja koormavad veelgi nende toorainete varustuskindlust Euroopas;
5. kutsub komisjoni üles kriitilise tähtsuse hindamise metoodika enne 2023. aastat, kui avaldatakse järgmine kriitilise tähtsusega toorainete loetelu, hoolikalt läbi vaatama, et hinnata, kas loetelu on vaja laiendada, võttes arvesse kriitilise tähtsusega toorainetega seotud rahvusvahelise olukorra arengut, kriitilise tähtsusega toorainete ja muude toorainete tulevase nõudluse stsenaariume ning sotsiaalseid ja ökoloogilisi kriteeriume, mis põhinevad ÜRO äritegevuse ja inimõiguste juhtpõhimõtetel ning kestliku arengu eesmärkidel, et saada laiem ülevaade kaevandamistingimustest kogu maailmas; kutsub lisaks komisjoni üles võtma oma tarneriski analüüsis nõuetekohaselt arvesse kõiki kaevandamise ja töötlemisega seotud keskkonnaalaseid välismõjusid; nõuab samuti põhjalikku arutelu, millesse on kaasatud kõik sidusrühmad;
6. kutsub komisjoni üles pöörama tähelepanu mitte ainult kriitilise tähtsusega toorainetele, vaid ka muude tugevate tarneahelate, tootmise säilitamise ja kaksikülemineku jaoks vajalike toorainete võimalikule kriitilisele tähtsusele ning nende kättesaadavusele ELi allikatest, võttes samuti arvesse looduslike mineraalide nappust; rõhutab, et lisaks erimineraalidele muutuvad kriitilise tähtsusega tooraineteks ka „tavapäraselt toodetud“ tooraine, näiteks vask, heelium ja nikkel, kuna kliimaneutraalses ühiskonnas nõudlus nende järele kasvab;
7. palub komisjonil võtta omaks terviklik lähenemisviis, kui hinnatakse, millist mõju avaldavad erinevad vähese süsinikuheitega, taastuvad ja digitehnoloogiad, mis konkureerivad samade kriitilise tähtsusega toorainete pärast, ning uurida kriitilise tähtsusega tarneahelaid ka üksikute sektorite vajadustest lähtuvalt; rõhutab, kui oluline on tagada energiatõhususe esikohale seadmise põhimõtte, heitevabade ja ressursitõhusate lahenduste ülimuslikkus;
8. palub komisjonil tagada, et riiklikes taaste- ja vastupidavuskavades taasterahastu „NextGenerationEU“ raames tegeletakse probleemidega, mis on seotud majanduslikult, keskkonnaalaselt ja sotsiaalselt kestlike kriitilise tähtsusega toorainete pakkumisega; palub liikmesriikidel investeerida rohkem kriitilise tähtsusega toorainete ringlussevõttu ja lisada kriitilise tähtsusega toorainete nõuded, tarneallikad ja kulud oma strateegilistesse taastekavadesse;
9. nõuab investeeringuid töötajate koolitamisse ja ümberõppesse, muu hulgas õiglase ülemineku mehhanismi kaudu, kuna kaevandusoskusi saab üle kanda metalli ja mineraalide kasutamisele, töötlemisele ja ringlussevõtule, eelistatavalt samades piirkondades; kutsub komisjoni üles tagama, et vastavate rahaliste vahenditega käsitletaks ka endistes kaevanduspiirkondades toimuva ülemineku sotsiaalset, tööhõive- ja keskkonnamõju;
10. kutsub komisjoni ja liikmesriike üles kriitilise tähtsusega toorainete probleemi lahendamiseks looma võimalikult kiiresti üleeuroopalist huvi pakkuva tähtsa projekti, et strateegiliselt ja kestlikult kavandada meie nõudlust kaksiküleminek­ uga seoses, hõlmates nõudeid, tarneallikaid ja (sotsiaalseid, keskkonna- ja finants-) kulusid; rõhutab, et üleeuroopalist huvi pakkuv tähtis projekt peaks hõlmama kõiki asjakohaseid teemasid kriitilise tähtsuse ja sõltuvuse vähendamiseks, nagu ringlussevõtt, korduskasutamine, asendamine, materjalikasutuse vähendamine ja kaevandamine; toonitab, et need projektid peaksid avama kasutamata potentsiaali kriitilise tähtsusega toorainete poolest rikastes ELi riikides, kus on suured kasutamata allikad;
11. kutsub komisjoni üles edendama väikeste ja keskmise suurusega ettevõtjate (VKEd) teadus- ja arendustegevust ning oskusi ja pädevusi seoses kriitilise tähtsusega toorainetega ELi kõrgtehnoloogiliste tehnoloogiate, nagu liitiumioonakude, kütuseelementide, tuuleturbiinide, elektriliste veomootorite, fotoelektrilise tehnoloogia, robootika, droonide, 3D-printimise ning paljude digitehnoloogiate ja meditsiiniseadmete kasvustrateegiana;
12. kutsub komisjoni üles viima läbi põhjaliku, teadusliku ja tõenditel põhineva mõjuhindamise, et määrata kindlaks kaksiküleminekuks vajalike strateegiliselt oluliste kriitilise tähtsusega toorainete miinimumkogused;